Det kommer til at koste nordjyske arbejdspladser, når Vebbestrup Flødeis nu tvinges til at betale hele 50 pct. mere i afgifter til staten.

Regningen skal forbrugerne betale, og det, frygter Leif Christensen fra Vebbestrup Flødeis, at de ikke vil. - Folk har jo kun en vis pose penge til madvarer, så vi kommer til at sælge mindre, når prisen på is stiger. Vi får så mindre at lave, og dermed må vi sige farvel til nogle medarbejdere, siger Leif Christensen. Den øgede afgift rammer den nordjyske virksomhed, fordi den producerer fødevarer i den kategori, som regeringen kalder usund. - Det er noget pjat. Det er sunde fødevarer, vi laver. Jeg synes ikke, det er rimeligt, at isen kommer til at ligge på samme hylde som øl og cigaretter, der hører den ikke hjemme, siger Leif Christensen.